text: মাদ্রাসার অধ্যক্ষ, ইমাম-খতিবদের নিয়ে বিজিবির মতবিনিময় ও আলোচনা সভা | ajkerdeshbidesh.com
  একাদশ সংসদ নির্বাচন ও মাদকের বিরুদ্ধে জনসচেতনতায়
  মাদ্রাসার অধ্যক্ষ, ইমাম-খতিবদের নিয়ে বিজিবির মতবিনিময় ও আলোচনা সভা
  টেকনাফ অফিস | শুক্রবার, ০৭ ডিসেম্বর ২০১৮
  টেকনাফে বিজিবির উদ্যোগে মাদকের বিরুদ্ধে সচেতনতা প্রতিষ্ঠা ও একাদশ সংসদ নির্বাচনে আইন-শৃঙ্খলা স্থিতিশীল রাখতে কক্সবাজার-৪ সংসদীয় আসনের মাদ্রাসার প্রিন্সিপাল-সুপার, মসজিদের খতিব-ইমাম নিয়ে এক মতবিনিময় ও আলোচনা সভা অনুষ্ঠিত হয়েছে।
  ৬ ডিসেম্বর বৃহস্পতিবার সকাল সাড়ে ১০টায় টেকনাফ ২ বিজিবি ব্যাটালিয়নের চিত্ত-বিনোদন কক্ষে এ সভা অনুষ্ঠিত হয়। সমাজে ধর্মীয় অনুভূতি সমুন্নত রেখে মাদকের বিরুদ্ধে জনসচেতনতা প্রতিষ্ঠা, রোহিঙ্গা নারী-পুরুষ দ্বারা বিভিন্ন অসামাজিক-অনৈতিক কাজ সংগঠিত হওয়া থেকে বিরত করা এবং আসন্ন ১১তম জাতীয় সংসদ নির্বাচন উপলক্ষ্যে আইন-শৃঙ্খলা পরিস্থিতি বর্তমানের ন্যায় স্বাভাবিক-স্থিতিশীল রাখার লক্ষ্যে এক সভা ব্যাটালিয়ন অধিনায়ক লেঃ কর্ণেল মোঃ আছাদুদ-জামান চৌধুরীর সভাপতিত্বে উক্ত সভা অনুষ্ঠিত হয়। এতে টেকনাফ ও উখিয়া উপজেলার ৬৬ জন মাদ্রাসার অধ্যক্ষ-সুপার, মসজিদের খতিব-ইমাম এবং বিশিষ্ট ওলামায়ে কেরামগণ উক্ত মতবিনিময় ও আলোচনা সভায় অংশ নেন।
  এতে এই সংসদীয় আসনের সকল স্থরের জনগনের মধ্যে ধর্মীয় অনুভূতি সমুন্নত রেখে মাদক পাচার, সেবন ও ব্যবহারের কুফল সম্পর্কে বিস্তারিত আলোচনা, রোহিঙ্গা নারী-পুরুষ দ্বারা বিভিন্ন অসামাজিক অনৈতিক কাজ সংগঠিত হওয়া থেকে বিরত করার বিষয়টি মসজিদ-মাদ্রাসা ও বিভিন্ন ওয়াজ মাহফিলে জনসচেতনতা সৃষ্ঠির বিষয়ে বিস্তারিত আলোচনা করা হয়। আসন্ন একাদশ জাতীয় সংসদ নির্বাচন-২০১৮ সুষ্ঠু ও সুন্দরভাবে সম্পাদন করার বিষয়ে সকলের ঐকান্তিক সহযোগিতার আশাবাদ ব্যক্ত করা হয়।